**DIÁNA PIAC**

**HÁZIRENDJE**

A Diána piac fenntartója és üzemeltetője – a továbbiakban üzemeltető - a Pécsi Vagyonhasznosító Zrt. (székhelye: 7626 Pécs, Búza tér 8/B.)

A piac rendjét – figyelemmel az 55/2009. (III. 13.) Kormányrendeletben foglaltakra – az üzemeltető az alábbiakban határozza meg.

Vásárló a panaszával fordulhat közvetlenül az árushoz, vagy az üzemeltetőhez, a Fogyasztóvédelmi Egyesülethez (Pécs, Apáca u. 15.), a Fogyasztóvédelmi Felügyelőséghez (7622 Pécs, Szabadság u. 7.)

**A házirend hatálya**

A házirend betartása a piacon jelen lévő valamennyi természetes és jogi személyre, illetve jogi személyiséggel nem rendelkező szervezetre kötelező érvénnyel kiterjed. Területi hatálya, a Diána piac teljes működési területe.

**A házirend célja**

Jelen házirend célja, hogy a Diána piac területén kereskedelmi tevékenységet végző személyek (Bérlők), a Diána piac alkalmazásában álló személyek, valamint a Diána piac vásárlói harmonikus rendszerben, együttműködve, jogaik gyakorlását és kötelezettségeik ellátását összehangolva tudják a Diána piac kapacitásaihoz és lehetőségeihez mérten az elérhető szolgáltatásokat nyújtani/igénybe venni, tevékenységeiket végezni, biztosítva mindezzel a Diána piac folyamatos és hatékony kereskedelmi működését.

**Általános szabályok**

1. A Diána piacon csak az Üzemeltető által kijelölt helyen, a Pécsi Vagyonhasznosító Zrt.-vel kötött bérleti vagy más, használatra jogosító szerződés alapján lehet kereskedelmi, szolgáltató vagy egyéb tevékenységet végezni, kivétel ez alól az alkalmi árusítás, az arra kijelölt asztalokon. A használó köteles a működéshez szükséges engedélyeket beszerezni, a bérbeadónak bemutatni, nevét, telefonszámát az általa használt területen jól látható helyen kifüggeszteni. Használatra jogosító szerződés megkötésére vonatkozó eljárási szabályokat külön szabályzat tartalmazza.
2. A Diána piacon a Bérlők, a helyhasználók kötelesek helyiséget rendeltetésszerűen használni.
3. A Diána piac és annak területén a Bérlők, helyhasználók kötelesek betartani az üzlethelyiségre, a kereskedelmi/szolgáltató/egyéb tevékenységet folytató személyekre, továbbá az árusított, szolgáltatott termékekre vonatkozó kereskedelmi, közegészségügyi, élelmiszerbiztonsági, higiéniai, növény- és állategészségügyi, köztisztasági, tűz-, vagyon-, munkavédelmi és egyéb szakmai előírásokat, jogszabályokat.
4. A Diána piacon elhelyezett áru megőrzése, kezelése és tárolása a Bérlő, helyhasználó feladata, kizárólag a kijelölt, e célt szolgáló területen lehetséges.
5. . A Diána piac területén járművel megállni, árut le, illetve felrakodni csak az arra kijelölt helyen lehet.
6. A Diána piac területén tilos kerékpárral (tolva sem), rollerrel, és egyéb eszközzel – mozgáskorlátozott mozgását segítő eszköz kivételével - közlekedni.
7. A Diána piac épületének falain elhelyezett tűzvédelmi berendezések (poroltó, tűzcsap; stb.) és ezek jelzések láthatóságának, hozzáférhetőségének korlátozása szigorúan TILOS.
8. A Diána piacon a vásárlók, látogatók részére kijelölt közlekedő utakat, ajtókat stb., minden Bérlőnek, helyhasználónak szabadon kell hagynia, azokat göngyöleggel, áruval vagy más egyéb módon nem torlaszolhatják el.
9. A Diána piac területén biztonsági térfigyelő rendszer működik, melyről jól látható helyen tájékoztatást ad. A piacra belépőknek a térfigyeléshez, a felvételek készítéséhez, az ezzel kapcsolatos adatkezeléshez a belépéssel megadottnak tekintendő.
10. A Diána piacon bármilyen rendezvényt, gyűlést tartani, szórólapot osztani, kihelyezni, kérdőíves felmérést végezni csak és kizárólag Bérbeadó engedéllyel lehetséges.
11. A Diána piac területén dohányozni csak a kijelölt helyen lehetséges.
12. A Diána piac területén szeszes italt fogyasztani és forgalmazni tilos, kivéve azon bérlőknek, akiknek ez a szerződésében külön pontként szerepel.
13. Segítő kutyán kívül a Diána piac területére kutyát bevinni tilos.
14. Az üzemeltető jogosult és köteles a Házirendben foglaltakat ellenőrizni, a Házirend megszegőit szóban, írásban figyelmeztetni, indokolt esetben a házirendet be nem tartó személy a Diána piac területéről kitiltható.
15. Árusítással, helyfoglalással kapcsolatos kérdés esetén a Piacfelügyelő iroda áll rendelkezésre (+36-20-275-2241).

**Nyitvatartási rend:**

1. A Diána piac nyitvatartási ideje:

Hétfő - péntek: 6:00-17:00

Szombat: 5:00-14:00

Vasárnap: ZÁRVA

1. Az egyes üzletek – a Diána piac nyitvatartási idejéhez igazított - nyitvatartási idejét vásárlók számára jól látható helyen ki kell függeszteni.
2. .Az asztalokat 7:00 óráig kell elfoglalni. Amennyiben a hely Bérlője az árusításra kijelölt helyét nem foglalja el úgy Bérbeadó jogosult a helyet az adott napra, alkalmi helyhasználatra (napi helypénz megfizetése fejében) további személynek kiadni.

**Az árusítás szabályai**

1. A Diána piacon olyan növényi és állati eredetű termékek hozhatók forgalomba, melyek megfelelnek a mindenkori közegészségügyi, állategészségügyi, élelmiszerlánc-biztonsági, élelmiszerhigiéniai és növény-egészségügyi követelményeknek. Romlott, illetve romlásnak indult, vagy egyéb ok miatt egészségre ártalmas árut, anyagot a Diána piac területére bevinni, árusítani vagy ott tárolni tilos. Biztosítani kell valamennyi árú nyomon követhetőségét a jogszabályban előírt módon.
2. A Diána piac területén a mozgóárusítás tilos.
3. Ha az asztalbérlő szabadságra megy, köteles az asztaláról elpakolni, szabadságolásának idejéről nyilatkoznia, ezáltal az asztala kiadható másik személy részére, a megjelölt időszakban, napi helypénzért, üres asztalként kezelve. Ennek nem leadása esetén, a 3 munkanap elteltével, a Bérbeadó üres asztalként kezeli a Bérlő asztalait.
4. Egyes termékek árusítására vonatkozó külön szabályok:
   * Zöldség- gyümölcs, élelmiszer, virág a kijelölt asztalon, üzletben, pavilonban árusítható.
   * Feldolgozott élelmiszer jellegű termékeket asztalon csak regisztrációs számmal rendelkező kistermelők árusíthatnak.
   * Tőkehús, élőhal, hal csak üzletből árusítható.
   * Erdei gomba árusítása SZIGORÚAN TILOS.
   * Aszalt gyümölcs, vágott tök, vágott dinnye, dióbél, mák asztalon árusítható, az állategészségügyi szabályzatnak megfelelően.
   * A Diána piac területén az élőállat árusítása tilos.
5. A helyhasználat megszűnésekor a Bérlő, az árusító helyét köteles tisztán, kiürítve, az üzemeltető által átadott módon visszaadni.
6. Áru, illetve egyéb a helyhasználó által folytatott tevékenységhez szükséges eszköz – letakart, a rágcsálóktól, kártevőktől védett állapotban - kizárólag abban az esetben maradhat a bérelt asztalon az adott napi árusítás befejezését követően, szerződéssel rendelkező asztalhasználó az adott napon, a Diána piac adott épületében árusítási tevékenységet végzett, amely tevékenységet majd a Diána piac következő nyitvatartási napján is folytatni fog.
7. A bérelt asztal alatti tárolás kizárólag az árusítás ideje alatt és abban az esetben lehetséges, ha a doboz/rekesz/tároló/egyéb eszköz, amelyben az árusított terméket tárolják, nem közvetlenül a Diána piac épületének aljzatán (földön) helyezkedik el. Az árusítás idején kívül a helyhasználó köteles biztosítani a bérelt asztal alatti terület szabadon hagyását.
8. Azon árusítási tevékenységeknél, ahol feltétel a cseppfogót a használat után a bérlő köteles saját költségén a napi árusítás végeztével megtisztítani.
9. Az asztalra való pakolás magassága nem haladhatja meg, a földtől mért 150cm-t, kivételt képeznek a virágárus bérlők. Az áru bemutatása történhet döntött módon.
10. Az árusító asztal mellé, vagy elé pakolni, vagy az asztal nagyságát, méreteit bármiféle eszközzel (tartókeret, megerősítő, kitámasztó láb stb.) megnövelni tilos.
11. Vendéglátással foglalkozó pavilonok/üzletek melletti legfeljebb 10 m2-es(pontos méretet egyeztetni) részt a bérlő „terasz” céljára használhat. A teraszt el nem kerítheti és annak tisztán tartása a Bérlő feladata.
12. Amennyiben az alkalmi árusítás végeztével (nem szerződéses jogviszony) az áru az asztalon maradt, és többszöri figyelmeztetés után sem hajlandó elpakolni, abban az esetben a Bérbeadó dolgozói az asztalon hagyott árut az üzemeltető eltávolíthatja lefoglalhatja, megsemmisítheti és annak tárolásról nem kötelesek gondoskodni.
13. Az őstermelő és kistermelő kizárólag a maga által termelt árut árusíthatja, illetve az abból előállított termékeket (pl. füstöltáru, lekvár, méz stb.), és rendelkezik regisztrációs számmal, szakhatósági engedéllyel, számla tömbbel stb.
14. Az árusításhoz szükséges engedélyeket az árus köteles magánál tartani és azt ellenőrzés során bemutatni. (pl. őstermelő esetén őstermelői FELIR azonosító szám és permetezési napló, kistermelő esetén a regisztrációs szám, vágási engedély, gyártmánylap stb.)
15. Vállalkozás, cég csak szerződéses jogviszonyban végezhet kereskedelmi tevékenységet.
16. Napi helypénz ellenében kizárólag olyan bérlő végezhet árusítási tevékenységet a Diána piac területén, akinek nincs lejárt esedékességű tartozása a Pvh Zrt felé.

**Áruszállításra és parkolásra vonatkozó szabályok**:

1. A Bérlők az áru mozgatást követően gépjárműveikkel, haladéktalanul el kell hagyniuk az erre kijelölt területeket.
2. Rakodás, szállítás közben a szétszóródott vagy kifolyt árut a Bérlő köteles összetakarítani.

**Arculat**

1. A Diána piac egységes arculati elemeit a Bérbeadó határozza meg, az egységes arculati elemek és szabályok mindenkire kötelező jellegűek. Ezeket az Arculati kézikönyv határozza meg.
2. A Diána piac teljes területén, a média számára videó és filmforgatás tilos, kivéve a Bérbeadó előzetes engedélyével.
3. A Diána piac üveg és fal felületeire: matrica, hirdetés, papír, plakát stb. elhelyezése tilos.

**Hulladékkezelés**

A Bérlő, az árusítóhelyen köteles minden göngyöleget, szemetet és hulladékot folyamatosan összetakarítani és a szelektív hulladékgyűjtésre vonatkozó előírásoknak megfelelően, a kijelölt szelektív tárolókba elhelyezni. Az árusítás során az asztalra került bármilyen szennyeződés (pl.: gyümölcslé, föld, stb.) letakarítása legkésőbb az árusítás aznapi végeztével a Bérlő/alkalmi árus feladata

1. Tilos a felszíni vízelvezetőkbe, csatornákba, csapadékvízelvezetőbe olaj, sav, szennyvíz, egyéb szennyező anyag beöntése.
2. A Diána piac területén található hulladéktárolók összegyűjtését és azok elszállítását, kezelését, előkészítését a takarítással megbízott személyzet végzi.
3. Az üzlethelyiséget nagynyomású mosóval tisztítani tilos.
4. A veszélyes hulladék összegyűjtése, a tárolóba helyezése a bérlő feladata és felelőssége.